
Tenyészedény kísérletek vörös iszappal

TDK munkámban a vörös iszap hatását vizsgáltam tenyészedényekben, szakirodalom és egyszerű adatelemző módszerek segítségével. 15 db tenyészedényben vizsgáltunk három fafaj- akác (Robinia pseudoacacia), fehér fűz (Salix alba) és AF2 nyár (Populus x earamericana AF-2)- növekedésének heti ütemét, az elszáradt levelek és a vörös iszapos talaj− „kezelt és kezeletlen” talajminták− analízisét. Az elemzés során azt vizsgáltuk, hogy a vörös iszap milyen hatással van a talajra és a növényzetre.
A talajminták analízise során kimutatható volt, hogy ahol vörös iszap volt a talajban, a talaj kémhatása szignifikánsan eltért a szennyezetlen talajrétegtől, ezen kívül magas volt a kicserélhető Na-tartalom és Na-telítettségi százalék. A talaj felszínén erőteljes sókiválást tapasztaltunk, aminek a feltétele a felfelé áramló párolgás volt. A vörös iszappal szennyezett talaj gyorsan kiszáradt, részben elszikesedett talajtulajdonságokat vett föl.
A növényminták analízise során kiderült, hogy az elültetett fafajok közül az akác növekedett jól, a fűzek és a nemes nyárak egy idő után elpusztultak. A növényminták tápelem-ellátottsága kielégítő volt, valamennyi mintánál. A kísérlet során elmondható, hogy a szennyezett humuszos feltalaj elhordása után a makrotápelemek vonatkozásában tápelem hiánnyal számolhatunk majd.
A növények növekedési ütemét figyelve arra következtettünk, hogy a vörös iszapos területek fásítására az akác lenne a legalkalmasabb. Ez a fafaj élt a legtovább, a fűz pusztult ki legelőször, majd őt követte a nemes nyár.



